SPA คาดกำไร Q1/61 โตเด่นจากแรงหนุนตรุษจีนแนะซื้อเป้า 24 บาท
SPA คาดกำไร Q1/61 โตเด่นจากแรงหนุนตรุษจีนแนะซื้อเป้า 24 บาท
27 ก.พ. 2561

บล.เคทีบี ระบุในบทวิเคราะห์วันนี้(27ก.พ.) ว่า บริษัท สยามเวลเนสกรุ๊ป จำกัด (มหาชน) หรือ SPA  ยังคงประมาณการกำไรสุทธิปี  61 ที่ 248 ล้านบาท เติบโตได้โดดเด่น 42% เทียบช่วงเดียวกันของปีก่อน ส่วนแนวโน้มกำไรสุทธิในไตรมาส1/61  มองว่า จะมีโอกาสเติบโตได้โดดเด่นต่อเนื่องจากเทศกาลตรุษจีนที่หนุนให้จำนวนนักท่องเที่ยวจีนจะเข้ามาในไทยเพิ่มมากขึ้น
โดยกระทรวงท่องเที่ยวฯคาดว่า ช่วงเทศกาลตรุษจีนปีนี้ จะมีนักท่องเที่ยวชาวจีนมาเที่ยวเพิ่มถึง 24% เมื่อเทียบกับตรุษจีนปีก่อน ประกอบกับ มีการปรับราคาขึ้นในแบรนด์บ้านสวน และระรินจินดาประมาณ 10% เมื่อวันที่ 1 ม.ค.  61 และการขยายสาขาในประเทศอย่างต่อเนื่องปีละ 10 สาขา รวมถึง จะเริ่มมีการรับรู้รายได้ Lump-sum Franchise Fee จากการขายแฟรนไชส์ที่ชิงเต่าและพนมเปญ และจะเริ่มรับรู้ Monthly Franchise Fee ตั้งแต่ ไตรมาส2/61 เป็นต้นไป
ยังคงคำแนะนำ “ซื้อ” ราคาเหมาะสมที่ 24 บาท อิงวิธีส่วนลดกระแสเงินสด (DCF) โดยชอบในแง่ของการเติบโตของกำไรสุทธิที่โดดเด่นราว 25% ต่อปี จากการขยายสาขาในประเทศไทยอย่างต่อเนื่อง และการรุกขยายการขายแฟรนไชส์ในต่างประเทศเพิ่มมากขึ้น